તો અષ્ટમૂર્તિ શંકરનું બીજું રૂપ ગુરુરૂપ અને હવે એ અષ્ટમૂર્તિનું ત્રીજું રૂપ. ‘રામચરિતમાનસ’ના બીજા સોપાન ‘અયોધ્યાકાંડ’ના મંગલાચરણના શ્લોકમાં ત્રીજી મૂર્તિનો સંકેત છે, જેને તલગાજરડી દૃષ્ટિ કહેશે ‘શ્રીશંકર.’ ‘શ્રી’નો સીધોસાદો અર્થ થાય છે ઐશ્વર્ય. ‘શ્રી’ શક્તિવાચક શબ્દ છે. આપણે ત્યાં વેદોમાં નારાયણ માટે પુરુષસૂક્ત છે, આદિશક્તિ માટે શ્રીસૂક્ત છે, પરંતુ શ્રી એટલામાં સીમિત નથી. આપણે શિવના એક સ્થાનને કહીએ છીએ ‘શ્રીશૈલમ્.’ શ્રીનો એક અર્થ છે માતૃવૈભવ, વાત્સલ્યવૈભવ, પરંતુ એનો મતલબ ‘શ્રી’ કોઈ માતા સાથે જ લાગે એવી વાત નથી. વિશ્વામિત્ર રામની આગળ ‘શ્રી’ લગાવે છે, ‘શ્રીરામ રામં રઘુનંદન રામં.’ આપણે ‘શ્રીરામ’ કહીએ છીએ. મહામંત્રમાં ‘શ્રી’ લગાવવાની જરૂર નથી.